BESLUTNING(1)

om WTO's årtusind-forhandlingsrunde

Den Paritetiske Forsamling AVS-EU,

- forsamlet i Strasbourg (Frankrig) den 29. marts - 1. april 1999,

A. der henviser til sin beslutning om bioteknologi (AVS-EU 2613/98/endel.) af maj 1998,

B. der henviser til GATT-aftalen om handelsrelaterede intellektuelle ejendomsrettigheder (TRIPs), de igangværende forhandlinger om revision af artikel 27, stk. 3, litra b, og forslagene til en ny omfattende årtusind-runde af handelsforhandlinger,

C. der henvise til konventionen om den biologiske mangfoldighed (CBD), som i artikel 15 erkender staternes suveræne ret til deres egne naturressourcer, og som i artikel 15, stk. 5, fastsætter, at adgang til genetiske ressourcer kun må gives efter forudgående informeret samtykke fra den kontraherende part, der tilvejebringer de pågældende ressourcer, og hvori det i artikel 15, stk. 7, kræves, at udbyttet af kommerciel og anden udnyttelse af de genetiske ressourcer fordeles rimeligt og retfærdigt,

D. der henviser til EU's direktiv (98/44/EF) om retlig beskyttelse af bioteknologiske opfindelser og de retlige udfordringer, som Nederlandenes regering står overfor,

E. der henviser til artikel 130 V i traktaten om Den Europæiske Union om sammenhængende politikker, hvori det hedder, at Fællesskabet tager hensyn til de mål i politikker, som det iværksætter, og som vil kunne berøre udviklingslandene,

F. der henviser til Lomé IV-konventionen og dens generelle mål for politikken, nemlig udryddelse af fattigdom og en bæredygtig udvikling i almindelighed samt udvikling af landområder og landbruget og fødevaresikkerhed i særdeleshed,

1. henviser til sin etiske og udviklingsbegrundede modstand mod patentering af planter og dyr og understreger sin frygt for langsigtede negative følger for udviklingen inden for landbruget og fødevaresikkerheden; beklager udviklingen af sterile varianter ved hjælp af genmanipulation ("terminator teknologi");

2. mener, at udviklingslandenes integration i verdenshandelen bør sammenkædes med, at de sættes i stand til at deltage i WTO-beslutningsprocedurer og nyde godt af tvistbilæggelsesmekanismer; opfordrer derfor de europæiske partnere og AVS-partnerne til at samarbejde om etableringen af et retshjælpscenter, der er uafhængigt af WTO og specielt udformet til at støtte udviklingslandene i WTO-procedurer og -mekanismer;

3. bekræfter derfor, at staterne frit bør kunne vælge at undtage livsformer i patentlovgivningen;

4. bekræfter derfor også AVS-staternes suverænitet vedrørende adgang til og udnyttelse af genetiske ressourcer;

5. bekræfter endnu en gang nødvendigheden af, at den nye Lomé-konvention også skal indeholde bestemmelser, der har relation til principperne i artikel 8, litra j, i konventionen om den biologiske mangfoldighed, om bevarelse af viden, nyskabelser og praksis, der findes hos indfødte og lokale samfund med en traditionel levevis, og anvendelse af deres intellektuelle og kulturelle ejendomsrettigheder med indehavernes godkendelse og deltagelse, samt en retfærdig fordeling af fordelene ved enhver udnyttelse af sådanne ressourcer;

6. opfordrer EU og AVS-staterne til at stå fast på, at sui generis-valgmulighederne skal opretholdes, hvilket gør det muligt for lande at udvikle alternativ lovgivning om regulering af bioteknologi, intellektuelle ejendomsrettigheder og beslægtede emner, for at modvirke bio-pirateri og styrke de lokale samfunds rettigheder;

7. opfordrer Europa-Kommissionen og navnlig EU-medlemsstaterne til at forsvare sui generis-valgmulighederne i artikel 27, stk. 3, litra b, i aftalen om handelsrelaterede intellektuelle ejendomsrettigheder;

8. opfordrer EU og dens medlemsstater til at hjælpe AVS-staterne med at udvikle lovgivning, der er tilpasset til deres egen situation og interesser;

9. opfordrer EU og AVS-staterne til at indlede en politisk dialog om en kapacitetsskabende mekanisme for forhandlingerne om aftalen om handelsrelaterede intellektuelle ejendomsrettigheder inden for WTO for at sikre, at der fuldt ud tages hensyn til udviklingslandenes bekymring for fødevaresikkerheden i de internationale handelsregler;

10. anmoder Europa-Kommissionen om på Forsamlingens næste møde at informere det om stadet i forhandlingerne om aftalen om handelsrelaterede intellektuelle ejendomsrettigheder, og om de skridt, der er taget for at støtte AVS-landenes deltagelse i disse forhandlinger, og for at udarbejde hensigtsmæssig lovgivning om intellektuelle ejendomsrettigheder;

11. pålægger sine formænd at sende denne beslutning til AVS-EU-Rådet, Kommissionen og Sekretariatet for Konventionen om Den Biologiske Mangfoldighed.

(1) Vedtaget af Den Paritetiske Forsamling AVS-EU den 1. april 1999 i Strasbourg (Frankrig).